Matrikulant in sop oor video met apartheidsvlagSouthdowns College (Foto: Foursquare ’n Matriekleerder aan Southdowns College in Centurion word aangekla van boeliegedrag nadat ’n video van hom in ’n restaurant met die ou Suid-Afrikaanse vlag in die agtergrond op sosiale media versprei is. Die leerder is Vrydag dissiplinêr by die skool verhoor nadat die skermgreep die afgelope twee weke soos ’n veldbrand onder leerders en onderwysers van die skool versprei het. Die video is in 2018 reeds geneem, maar is twee weke gelede deur ’n medeleerder aan dié privaat skool versprei. Die leerder se ouers het nou regshulp ingeroep omdat hulle glo hul seun word onregverdig aangekla van iets waaraan hy nie skuldig is nie. Talle leerders en onderwysers was glo ontsteld en seergemaak oor die skermgreep. In die Twitter-plasing word daar na die vlag as die “onwettige apartheidsvlag” verwys en daar is ’n sirkel om die ou Suid-Afrikaanse vlag in die skermgreep getrek om dit te beklemtoon. Gerhard Botha, die leerder se regsverteenwoordiger, sê volgens hom is die dissiplinêre verhoor onbillik. Die verhoor en klagstaat is onregverdig, onvolledig en ongesubstansieerd. “Die hele storie is ’n heksejag teen iemand wat onskuldig is,” sê Botha. Luidens die klagstaat word die leerder aangekla van boeliegedrag, intimidasie en vernedering. Dié video is op 21 September 2018 deur die leerder se ma in die restaurant geneem. Die gesin was vir die langnaweek op pad na ’n natuurreservaat digby Bela-Bela in Limpopo en het by dié restaurant stilgehou op pad soontoe. Die leerder is glo uitgedaag om die drankie te drink en sy ma het hom toe afgeneem. Volgens Botha het hulle met die neem van die video nie eens die ou Suid-Afrikaanse vlag in die agtergrond gesien nie. Botha sê die leerder het op 24 September 2018 die video op sy WhatsApp-status gedeel. Die video het 24 uur daarna van sy status verdwyn. Die video is nêrens anders geplaas nie. “Dit was in dié tydperk van 24 uur dat iemand ’n skermgreep van die video moes geneem het,” vertel Botha. Botha vertel sy kliënt het van die skermgreep te wete gekom en kon dadelik identifiseer waar en wanneer die video geneem is. Hy het ook sy graadonderwyser by die skool ingelig oor die skermgreep. Die hoof en onderhoof van die skool is daarna van die skermgreep verwittig. Hulle het ’n vergadering met die leerder byeengeroep. Botha vertel die hoof en onderhoof het tydens die vergadering aan die leerder gevra hoe hy die kwessie gaan regstel. Botha sê hulle het vir die leerder gesê hy moet gaan dink oor die saak en dan in ’n verklaring skryf wat sy plan van aksie is om die situasie te beredder. Botha vertel die skool het Woensdag 9 Junie die leerder en sy ouers in kennis gestel dat hy Vrydag 12 Junie dissiplinêr by die skool verhoor gaan word. Volgens Botha het die skool ’n lys aanklagte teen die leerder in ’n klagstaat uiteengesit. Magalan Pather, die hoof van Southdowns College se hoërskool, het aan Maroela Media bevestig die saak teen die leerder word nog ondersoek en die proses van dissiplinering is aan die gang. Hy wou egter nie verder oor die saak uitwy nie en het gesê dit is nie geskik vir die skool om individuele dissiplinêre sake met die breë publiek te bespreek nie. Botha sê met die verloop van die saak het die leerder heeltyd gevra dat sy skool se naam nie deur die modder gesleep word nie. “Die leerder is baie trots op sy skool en het niks gedoen om sy skool se naam sleg te maak nie. Wat my betref, het die persoon wat die skermgreep kwaadwillig begin versprei het wel die skool se naam in gedrang gebring. As jy net na die video sou kyk, is daar geen aanduiding dat dit ’n leerder van Southdowns College is wat daar sit nie,” meen Botha. Botha sê die skool wil nie die persoon wat die skermgreep gemaak en begin versprei het, se naam bekend maak nie. Niemand is tydens die verhoor as getuies ingeroep nie. Die dissiplinêre verhoor is nog aan die gang en die volgende verhoordatum moet nog vasgestel word. Pather het verder in sy reaksie aan Maroela Media gesê die betrokke leerder sal die nodige geleenthede kry om die saak te bespreek en daaroor te besin om sodoende ’n oplossing vir die kwessie te vind. “Ons dissiplineproses sluit wel die moontlikheid van strafsanksies in, maar dit bevat ook meer herstellende meganismes, na gelang van die individuele omstandighede. Hierdie omstandighede sluit ander gedrag en verslae oor die betrokke leerder in, asook sy bereidwilligheid om die uitwerking van sy gedrag op die inklusiwiteit van ons skoolgemeenskap te bespreek,” het Pather gesê.